Cenabis bene, mi Fabulle, apud me
"Cenabis bene, mi Fabulle, apud me" incipit carmen tertium decimum C. Valerii Catulli, medio saeculo I a.C.n. scriptum. Poëta amicum Fabullum ad cenam invitat, cui autem necesse erit omnem rem ad convivium necessariam apportare, videlicet "bonam atque magnam cenam, non sine candida puella et vino et sale et omnibus cachinnis". Poëta autem se "meros amores" et unguentum suavissimum praebiturum promittit. Nonnulli censent Catullum epigramma Graecum Philodemi, incipit αὔριον εἰς λιτήν σε καλιάδα, φίλτατε Πείσων (Philodemus 23 Page; Anthologia Graeca 11.44) prius legisse.